Viktor Vigfússon er fulltrúi Hlaupahóps Ármanns í umfjöllun hlaup.is um hópinn . Viktor sem er 46 ára byrjaði að hlaupa af viti fyrir um 10 árum síðan . Fyrst um sinn lét hann duga að hlaupa á sumrin áður en hlaupin urðu að heilsárssporti . Nú er svo komið að Viktor stefnir á að hlaupa maraþon á undir þremur klukkustundum . Viktor starfar hjá Icelandair Technical Services , er kvæntur og á tvo syni , sjö ára og 22 ára . . Hvenær gekkstu í hlaupahópinn , varstu búinn að hlaupa lengi áður ? Ég fór fyrst að æfa í hóp þegar Íslandsbanki bauð upp á skipulagða þjálfun fyrir Reykjavíkurmaraþonið 2006 . Í kjölfarið æfði ég með Afrekshópi Daníels Smára sem var í samstarfi við Ármann um hríð og ég hef æft með Hlaupahópi Ármanns frá því hann var stofnaður fyrir nokkrum árum . Hvað hefur það gefið þér að hlaupa í hlaupahóp ? Það að vera í hlaupahópi kemur manni í kynni við aðra skrítna hlaupara og svo er fínt að hafa þessa föstu punkta sem æfingarnar eru . Ég hef auk þess haft góða þjálfara og séð árangurinn af því að fylgja fjölbreyttri æfingaáætlun . Hlaupahópurinn heldur mér við efnið , en svo er alltaf hægt að blanda því saman að mæta á æfingar hópsins og hlaupa einn . Hver er munurinn á því að hlaupa einn eða í hlaupahóp ? Það að hlaupa einn felur augljóslega í sér meiri sveigjanleika varðandi tímasetningu , hraða , vegalengd og hlaupaleið . Þá eru oft með í för " hlaupafélagar " úr tónlistargeiranum . Hvort sem um er að ræða sprettæfingar eða löng úthaldshlaup þá getur hins vegar verið gott að hafa hlaupara á svipuðu reki til að halda hraðanum , veita hvatningu og félagsskap . Við vissar aðstæður , eins og t.d. í utanvegahlaupum á nýjum slóðum felst svo öryggi í því að hlaupa í hóp . Ekki það að ég sýni alltaf þá skynsemi . Af hverju hlaup frekar en ræktin eða önnur hreyfing ? Fjölbreytt hreyfing er auðvitað góð og jafnvel hægt að hafa skilning á þeim sem sækja í sveitta lyftingabekki . Það er hins vegar svo margt jákvætt við hlaupin . Einfalt - þetta er ekki flókin íþrótt . Ódýrt - þarf ekki dýran staðalbúnað . Sveigjanleg - þú getur í raun hlaupið hvar sem er og hvenær sem er . Fjölbreytt - það er hægt að blanda saman ýmsum útgáfum að sprettum og lengri hlaupum , götuhlaupum , yfir holt og hæðir , upp um fjöll og firnindi . Ég hef sérstaka ánægju af utanvegahlaupum og nota hlaupin til að uppgötva nýja staði í íslenskri náttúru . Á ferðalögum erlendis er svo hægt að komast yfir að sjá ansi mikið af borgum og framandi stöðum á hlaupum . Viktor á ferðinni í Kaldadal í RunIceland hlaupinu . Hvernig hlaupari ertu , hvað hleypur þú oft og lengi ? Ætli ég verði ekki að teljast orðinn nokkuð forfallinn hlaupari , án þess að hlaupin hafi þó yfirtekið líf mitt . Yfir vetrartímann er ég yfirleitt að hlaupa þrisvar sinnum í viku . Þá er um að ræða tvær sprettæfingar og svo lengra hlaup á laugardagsmorgnum . Það bætist svo yfirleitt í prógrammið þegar fer að vora og þegar ég er í undirbúningi fyrir t.d. maraþonhlaup eða Laugavegshlaupið . Þetta eru svona 40 - 100 km á viku . Á fólk sem er að hlaupa eða langar að byrja að ganga í hlaupahóp ? Þótt það sé ekkert að því að hlaupa einn , ef fólk er þannig þenkjandi , þá get ég mælt sterklega með því að ganga í hlaupahóp . Hlaupahópur Ármanns , eins og flestir hópar , hentar jafnt byrjendum sem hlaupanördum . Þjálfarinn setur upp prógram við allra hæfi , leiðbeinir og gefur góð ráð , auk þess sem hlaupararnir hafa stuðning hver af öðrum . Svo gefst kostur á ýmsu félagslífi í kringum hópinn og stundum er jafnvel talað um eitthvað annað en hlaup . En bara stundum . Brosað framan í myndavélina í Reykjavíkurmaraþoni 2012 Viltu deila með lesendum því sem hefur staðið upp úr persónulega í hlaupunum sídan þú byrjaðir að hlaupa ? Ég fór í mitt fyrsta maraþon í New York árið 2010 og hef síðan hlaupið í Berlín og Amsterdam . Þetta var í öllum tilfellum sérlega skemmtileg upplifun og auk þess ánægjulegt að ég náði þeim markmiðum sem ég setti mér . Jafnframt verð ég að nefna íslensku utanvegahlaupin , eins og t.d. Laugaveginn , Jökulsárhlaupið , Barðsneshlaupið og Snæfellsjökulshlaupið . Ég ætla ekkert að reyna að lýsa þeim , fólk verður einfaldlega að upplifa þau . Það hefur síðan verið frábært að geta í þessum hlaupum á Íslandi og erlendis sameinað þau fríi með fjölskyldunni , haft hana með í upplifuninni og fundið stuðning frá henni . Hvað gera hlaup fyrir þig persónulega ? Veita gleði og hamingju . Ég hef þá trú að þau auki líkamlega og andlega vellíðan og komi í veg fyrir veikindi . Svo er líka gaman að sjá framfarir , keppa við sjálfan sig og aðra . Það er orðið endalaust framboð af skemmtilegum hlaupum á Íslandi og ég verð að viðurkenna að keppnin kryddar hlaupin hjá mér . Þótt ég eigi ekki roð í þá bestu þá hef ég náð sæmilegum árangri í mínum aldursflokki . Sérstaklega þegar hann er þröngt skilgreindur ! Hver eru markmiðin til skemmri og lengri tíma ? Ég er ánægður með að hafa verið að bæta mig jafnt og þétt undanfarin ár . Í fyrra bætti ég mig í öllum vegalengdum og stefni einfaldlega á áframhaldandi bætingu . Ég er að vonast til að brjóta þriggja klukkustunda múrinn í næsta maraþoni . Annars er markmiðið líka að koma mér upp góðu " safni " af utanvegaleiðum á Íslandi og prófa einhver löng utanvegahlaup á erlendri grundu . Annað sem þú vilt koma á framfæri ? Ég hef á síðustu árum svo til alfarið fært mig yfir í þunnbotna skó og hef mjög góða reynslu af þeim . Ég passaði mig á að fara varlega af stað og fylgja leiðbeiningum um hversu hratt er óhætt að auka vegalengdina . Í dag hleyp ég allar vegalengdir í þunnbotna og eingöngu á grófum utanvegaleiðum nota ég veigameiri skóbúnað . Mín reynsla styður það sem sagt hefur verið um ávinning af " minimal " skóm eða því að hlaupa sem næst því berfættur , þ.e. betri alhliða styrkur , minni hætta á meiðslum og hollari hlaupastíll . Svo er þetta einfaldlega skemmtilegra . Viktor hefur heillast mjög að utanveguhlaupum á seinni árum .